Ńdɔ fɔ́ɔ́ Sátan a ngátə́bə nə́ a lúman ai Ísraɛ̂l, ǎ ngafɔ́ŋɔ́lɔ Dávid nə́ á bɔ zitɔ́g bɔ́n bə́ Ísraɛ̂l. 2Dávid nyé ai Yoab ai bədzóe bə́ áyɔŋ nâ: “Kaŋán bɔ̌ zitɔ́g yā Ísraɛ̂l a tíege a Bêr Shéva a kələ kwí á Dan, mǐ dúgán ma sɔ́ kad táŋ bod.” 3Ńdɔ Yoab a ngáyalan nâ: “Ǹtondôbə á dúgán bulu áyɔŋ dóe biyɔŋ ǹtɛd ! Ǎ māńtí ǹkúkúmá, ngǎ bɔ́ bə́sə̄ bə́ nə bitúgā bí māńtí ? Ású dzé māńtí ā bɔ ákyaí tē, ású dzé Ísraɛ̂l ǎ yi bǐ bidzo ai é dzam dí.” 4Hədá tɔ nálā ńdɔ abénde ńkúkúmá lá ndzí kig tsénde ású Yoab. Ńdɔ Yoab a ngátíe, a ngáwulu á sí Ísraɛ̂l ésə, ńdɔ ǎ zu dúgan á Yērúzalɛm. 5Ńdɔ Yoab a ngávə́ Dávid táŋ é bod a ngáláŋ á ńnam Ísraɛ̂l ásə bə́ ngákwí bod milióŋ dzyā ai bakúda ǹtɛd abím bod a ngábə́ dzam bɔ̌ bītá, á Yúda bakúda miǹtɛd mínyi ai bakúda məwóm zamgbál, abím bod á ngábə́ dzǎm bɔ̌ bītá. 6Yoab a ngáwóg abénde ǹkúkúmá ábē éyə̄gan, ákyāí yə̄ nâ ńdɔ a ndzí kig láŋ Lévi bân Bényamín. 7Ńdɔ Zambá a ngávínī é dzam dí ńnə́m, ńdɔ a ngábímī Ísraɛ̂l. 8Ńdɔ̄ Dávid a ngádzó ai Zambá nâ: “Ǹsə́m ńnēn ńgɔ fɔ́ɔ́ mə̄ sə́m é dzam dí. Ńdɔ̄ étɔ̄á dzī, dzǔ tə̄ étúgā dzóe ǹsə́m tē, amú mə̄ bɔ̄ ḿbə̂ dzam ákúd !” Ńdɔ Ǹtondôbə a ngádzó ai Gad ǹyéne mam Dávid nâ: